b61b0a23bb135c58d7f6eef7451357b2
Hej Bolius


Kan hulmur være så mangelfuld på isolering at sne smelter op til 1 meter ud fra sokkel. ? 


 Eller kan det være isolering under huset som har mangler ? 


Eller noget helt andet.


Venlig hilsen Niels H


Sneen smelter langs facaden - skyldes det dårligt isolerede ydervægge?
bolius.dk
2021.21
Hej Niels


Ja, det kan den godt. Men det handler nu mere om en dårlig isolering af soklen og fundamentet.


I ældre huse er soklen en kæmpe kuldebro, og varmen brager bogstavelig talt ud af fundamentet. Forholdet øges ydermere ved områder med gulvvarme.


Jeg bor selv i et 70’er typehus med to badeværelsesgulve med gulvvarme ud til indkørslen/indgangen. Der er der sjældent behov for at rydde meget sne…


Det er også derfor, at man altid ser de første forårsbebudere, (blomster) vokse frem tæt på huset.


Heldigvis er der tale om et mindre areal af huset, hvor vi har dette kraftige varmetab.


Det er desværre nemmere sagt end gjort, at gøre noget ved denne dette. Og soklen er typisk noget man isolerer indefra ved større gulvrenoveringer, eller udefra ved udvendig facadeisolering.


Læs evt. nærmere på [Videncenter for energibesparelser i bygninger](http://https://www.byggeriogenergi.dk/) eller på [Spar energi](https://sparenergi.dk/)

Forholdet med sneen, 1 meter væk fra dit hus, kan også handle om, at du blot har et godt udhæng på huset, således at der reelt er faldet mindre sne der tæt på huset.

